শ্রী অরবিন্দ বড় হয়েছেন একটি নির্দিষ্ট জীবন দর্শন নিয়ে। ভারত থেকে দূরে। ইউরোপীয় শিক্ষায় শিক্ষিত হয়েছেন। বাবা কৃষ্ণধন চেয়েছিলেন আদ্যপান্ত সাহেব হয়ে উঠুক ছেলে। সাধারণ ভারতীয়ের মত হতভাগ্যের শিকার যাতে না হয় তাঁর সন্তান তাই শিশুকাল থেকেই শ্রী অরবিন্দকে পাঠিয়ে দিয়েছিলেন এমন পরিবেশে যাতে ভারতীয়ত্বের ছোঁয়াচ না লাগে। বিশ্বাস করতেন "জন্ম হোক যথা তথা কর্ম হোক সাহেবি।" বাবার এরকম ইচ্ছে এতটাই প্রবল ছিল যে শ্রী অরবিন্দের মিডল নেম রেখেছিলেন অ্যাক্রয়েড। ছোটবেলায় তাঁকে দার্জিলিংয়ের লোরেটো হাউস নামে একটি আইরিশ স্কুলে পড়তে পাঠিয়ে দেন। যাতে বিদেশি প্রভুদের সঙ্গে মিলেমিশে যেতে পারেন অরবিন্দ। পরে ইংল্যান্ডে পাঠানো হয়। সেখানেই পড়াশুনো করেন। ম্যানচেস্টারে রেভারেন্ড ডব্লিউ এইচ ড্রেওয়েটের তত্ত্বাবধানে ল্যাটিন, গ্রিক, জার্মান, ইটালিয়ান, ফ্রেঞ্চ, অঙ্ক এবং ভূগোল শিখেছিলেন। কেম্ব্রিজ বিশ্ববিদ্যালয় থেকে ট্রাইপস পাস করেন। আই সি এস পরীক্ষার জন্যে ক্যামব্রিজের কিংস কলেজেও পড়াশুনো করেন। ১৮৯৩ সালে স্টেট সার্ভিস অফিসার নিযুক্ত হন। দেশে ফিরে আসেন।